Title: พระราชกฤษฎีกาจัดตั้งเทศบาลเมืองอุดรธานี จังหวัดอุดรธานี พุทธศักราช 2479

พระราชกฤษฎีกา

พระราชกฤษฎีกา
จัดตั้งเทศบาลเมืองอุดรธานี
จังหวัดอุดรธานี
พุทธศักราช
๒๔๗๙

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่
๒๐ สิงหาคม พุทธศักราช ๒๔๗๘)
อาทิตย์ทิพอาภา
พล.อ.
เจ้าพระยาพิชเยนทรโยธิน
ตราไว้
ณ วันที่ ๑๑ มีนาคม พุทธศักราช ๒๔๗๙
เป็นปีที่
๓ ในรัชกาลปัจจุบัน

โดยที่เห็นสมควรจัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดอุดรธานี
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล
พุทธศักราช ๒๔๗๖ จึงให้ตราพระราชกฤษฎีกาขึ้นไว้ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองอุดรธานี
จังหวัดอุดรธานี พุทธศักราช ๒๔๗๙

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดอุดรธานี
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองอุดรธานี
จังหวัดอุดรธานี

มาตรา ๔  ให้กำหนดเขตเทศบาลเมืองอุดรธานี
จังหวัดอุดรธานีไว้ดั่งนี้ คือ
ด้านเหนือ
ตั้งแต่หลักเขตที่ ๑ ซึ่งตั้งอยู่ที่มุมตะวันตกเฉียงเหนือของเขตวัดโนนพระนิเวศ
เลียบตามเขตวัดด้านเหนือไปทิศตะวันออกข้ามถนนหนองคายเป็นเส้นตรงต่อไปทิศตะวันออกเฉียงใต้จดหลักเขตที่
๒ ที่มุมตะวันออกเฉียงเหนือของเขตวัดศรีคูณเมือง
จากหลักเขตที่ ๒ หักไปทิศตะวันออกเป็นระยะ ๕๕๐
เมตร จดหลักเขตที่ ๓ ที่ตรงเขตทางรถไฟด้านตะวันออก
ด้านตะวันออก
จากหลักเขตที่ ๓
หักเป็นมุมฉากไปทิศใต้เลียบตามเขตทางรถไฟไปจนจดริมถนนไปสกลนครฟากใต้แล้วหักไปทิศตะวันตกเฉียงเหนือเลียบตามริมถนนไปสกลนครฟากใต้จนจดเขตทางรถไฟที่ตัดริมถนนนี้
และห่างจากศูนย์กลางทางรถไฟด้านตะวันออก ๔๐ เมตร
แล้วหักไปทิศใต้และเลียบตามเขตทางรถไฟไปจดหลักเขตที่ ๔
ซึ่งวัดระยะห่างจากริมถนนไปสกลนครฟากใต้ ไปทิศใต้ ๒๑๐ เมตร
ด้านใต้ จากหลักเขตที่
๔ หักเป็นมุมฉากไปทิศตะวันตกจดหลักเขตที่ ๕
ที่เส้นเขตนี้ตัดกับริมถนนไปขอนแก่นฟากตะวันออก
จากหลักเขตที่ ๕ หักเป็นมุมฉากจากริมถนนไปขอนแก่น
และเป็นเส้นตรงไปทิศตะวันตกเฉียงใต้ ๔๐๐ เมตร จดหลักเขตที่ ๖
จากหลักเขตที่ ๖
หักไปทิศตะวันตกเฉียงเหนือและขนานกับถนนไปขอนแก่น ถนนโพธิศรี ห่างจากริมถนนทั้งสองนี้
๔๐๐ เมตร จดหลักเขตที่ ๗ ซึ่งตั้งอยู่ที่เส้นขนานนี้ตัดกับเส้นขนานถนนข้างจวน
และห่างจากถนนข้างจวนทางทิศตะวันตก ๔๐๐ เมตร
ด้านตะวันตก จากหลักเขตที่
๗ หักเป็นมุมฉากไปทิศตะวันออกเฉียงเหนือจดหลักเขตที่ ๘
ที่เส้นเขตนี้ตัดกับริมถนนหลวงฟากตะวันออก
(มุมเขตวัดโพธิสมภรณ์ด้านตะวันตกเฉียงเหนือ)
จากหลักเขตที่ ๘
เป็นเส้นตรงต่อไปทิศตะวันออกเฉียงเหนือ บรรจบกับหลักเขตที่ ๑
ดั่งปรากฏในแผนผังท้ายพระราชกฤษฎีกานี้
ตามเส้นแนวเขตดั่งกำหนดไว้ในวรรคก่อน
ให้มีหลักย่อยปักไว้เป็นระยะเพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้นๆ อยู่ในเขตเทศบาลเต็มทุกส่วน

มาตรา ๖  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี

[เอกสารแนบท้าย]

๑. แผนผังเขตเทศบาลเมืองอุดรธานี

(ดูข้อมูลจากภาพกฎหมาย)

ศิริยา/พิมพ์
๑๕
ธันวาคม ๒๕๔๙

วาทินี/ผู้จัดทำ
๑๕
ธันวาคม ๒๕๔๙

[๑]
ราชกิจจานุเบกษา เล่ม ๕๓/หน้า ๑๓๒๙/๑๔ มีนาคม ๒๔๗๙